Vrou sterf toe seiljag in storm belandFoto verskaf deur Netcare 911 Twee mans en hul hond, van Oos-Londen, het oorleef, maar ŉ vrou is dood, toe hul seiljag in ŉ storm beland het. Paramedici van Netcare 911, die Nasionale Seereddingsinstituut (NSRI), die SAPD en ŉ soek- en reddingspan van Durban is Dinsdagoggend vroeg ontplooi na ŉ vragskip wat die persone van hul seiljag gered het. Die seiljag was ongeveer 10 km van die kus van Durban. “Die twee mans, ŉ vrou en hul hond het Vrydag vanaf die hawe van Oos-Londen in ŉ oostelike rigting gevaar op pad na Madagascar,” het Shawn Herbst, woordvoerder van Netcare 911, gesê. “Hul 48 voet lange seiljag het Maandagmiddag in ŉ erge storm beland met groot golwe.” Die seiljag was reeds gedeeltelik onder water toe ŉ vragskip van Malta, wat op pad was na Singapoer, opgemerk het die persone is in die moeilikheid. Die bemanning op die skip het dadelik met ŉ reddingspoging begin. “Die skip se bemanning het met KPR begin toe die vrou aan boord was, maar alle pogings om haar by te bring, was tevergeefs,” het Herbst bygevoeg. Die twee mans en die hond het die voorval oorleef.